
Birštono savivaldybės tarybos 

2018 m. gruodžio 21 d. 

sprendimu Nr. TS-180       

BIRŠTONO MIESTO LELIJŲ IR BIRŠTONO Gatvių KVARTALŲ ENERGINIO EFEKTYVUMO DIDINIMO PROGRAMA
I SKYRIUS

BENDROSIOS NUOSTATOS

1. Ši Birštono miesto Lelijų ir Birštono gatvių kvartalų energinio efektyvumo didinimo programa (toliau – Programa) parengta įvertinus šiuose kvartaluose esančių daugiabučių gyvenamųjų namų skaičių, jų bendrą naudingą plotą, jau atnaujintų (modernizuotų) namų skaičių, numatomą suminį kvartalų skaičiuojamųjų šilumos energijos sąnaudų sumažinimo dydį, kvartalų šiltnamio efektą sukeliančių dujų išmetimų į atmosferą sumažinimo dydį. Šia programa taip pat siekiama gerinti kvartaluose esančią infrastruktūrą (automobilių stovėjimo aikšteles, apšvietimo tinklus, vandentiekio ir nuotekų kanalizaciją, atliekų surinkimo aikšteles, vaikų žaidimų ir sporto aikšteles), gyvenamosios aplinkos būklę, pritaikant ją įvairių socialinių grupių poreikiams. 

2. Programoje vartojamos sąvokos:

2.1. Savivaldybės kvartalų energinio efektyvumo didinimo programa (toliau – Savivaldybės programa) – savivaldybės tarybos patvirtintas dokumentas, parengtas siekiant kompleksiškai atnaujinti atrinktus kvartalus (didinti jame esančių pastatų ir su jais susijusių infrastruktūros objektų energinį efektyvumą, gerinti gyvenamąją aplinką, pritaikant ją įvairių socialinių gyventojų grupių poreikiams, spręsti privažiavimo prie pastatų ir automobilių statymo klausimus), šiuo tikslu planuojant ir naudojant įvairius finansavimo šaltinius. 

2.2. Kvartalas (kvartalai) – tai keli savo plotu ar teritoriniu atžvilgiu tarpusavyje susiję privatūs, vieši pastatai ir kitos paskirties pastatai kartu su viešąja infrastruktūra. 

2.3. Programos įgyvendinimo administratorius (administratoriai) (toliau – Programos administratorius) – savivaldybės tarybos paskirtas asmuo (savivaldybės įsteigtas viešasis pelno nesiekiantis juridinis asmuo, savivaldybės įstaiga arba kita savivaldybės kontroliuojama įmonė). 

2.4. Kitos Programoje vartojamos sąvokos apibrėžtos Lietuvos Respublikos statybos įstatyme, Lietuvos Respublikos valstybės paramos daugiabučiams namams atnaujinti (modernizuoti) įstatyme, Lietuvos Respublikos teritorijų planavimo įstatyme, Viešųjų pastatų energinio efektyvumo didinimo programoje, patvirtintoje Lietuvos Respublikos Vyriausybės 2014 m. lapkričio 26 d. nutarimu Nr. 1328 „Dėl Viešųjų pastatų energinio efektyvumo didinimo programos patvirtinimo“ (toliau – Viešųjų pastatų energinio efektyvumo didinimo programa), ir Daugiabučių namų atnaujinimo (modernizavimo) programoje, patvirtintoje  Lietuvos Respublikos Vyriausybės 2004 m. rugsėjo 
23 d. nutarimu Nr. 1213 „Dėl Daugiabučių namų atnaujinimo (modernizavimo) programos patvirtinimo“ (toliau – Daugiabučių namų atnaujinimo (modernizavimo) programa). 

II SKYRIUS

PROGRAMOS ATITIKTIS EUROPOS SĄJUNGOS, LIETUVOS RESPUBLIKOS TEISĖS AKTAMS, MIESTO PLANAVIMO DOKUMENTAMS

3. Programa atitinka Europos Sąjungos, Lietuvos Respublikos teisės aktų nuostatas, miesto planavimo dokumentus. 

4. Susiję Europos Sąjungos teisės aktai: 

4.1. 2010 m. gegužės 19 d. Europos Parlamento ir Tarybos direktyva 2010/31/ES dėl pastatų energinio naudingumo (OL 2010 L 153/13). Šia direktyva skatinama didinti pastatų energinį naudingumą Europos Sąjungoje, atsižvelgiant į išorės klimato sąlygas ir vietos ypatybes, taip pat į patalpų mikroklimato reikalavimus ir ekonominį efektyvumą. 

4.2. 2012 m. spalio 25 d. Europos Parlamento ir Tarybos direktyva 2012/27/ES dėl energijos vartojimo efektyvumo, kuria iš dalies keičiamos direktyvos 2009/125/EB ir 2010/30/ES bei kuria panaikinamos direktyvos 2004/8/EB ir 2006/32/EB (OL 2012 L 315/1), kurioje nustatoma bendra energijos vartojimo efektyvumo skatinimo Europos Sąjungoje priemonių sistema, siekiant užtikrinti, kad 2020 metais būtų pasiektas Europos Sąjungos valstybėse narėse 20 procentų energijos vartojimo efektyvumo tikslas ir sudarytos sąlygos toliau didinti energijos vartojimo efektyvumą.

5. Susiję Lietuvos Respublikos teisės aktai:

5.1. Energetikos įstatymas, Valstybės paramos daugiabučiams namams atnaujinti (modernizuoti) įstatymas, Šilumos ūkio įstatymas, Atsinaujinančių išteklių energetikos įstatymas, Statybos įstatymas, Lietuvos Respublikos Seimo 2012 m. birželio 26 d. nutarimas Nr. XI-2133 „Dėl Nacionalinės energetinės nepriklausomybės strategijos patvirtinimo“, Lietuvos Respublikos Vyriausybės 2004 m. rugsėjo 23 d. nutarimas Nr. 1213 „Dėl Daugiabučių namų atnaujinimo (modernizavimo) programos patvirtinimo“, Lietuvos Respublikos Vyriausybės 2014 m. lapkričio 26 d. nutarimas Nr. 1328 „Dėl Viešųjų pastatų energinio efektyvumo didinimo programos patvirtinimo“.

6. Susijęs miesto planavimo dokumentas – Birštono savivaldybės teritorijos Bendrasis planas, patvirtintas Birštono savivaldybės tarybos 2010 m. balandžio 23 d. sprendimu Nr. TS-72 „Dėl Birštono savivaldybės teritorjios Bendrojo plano tvirtinimo“. 

III SKYRIUS

ESAMOS BŪKLĖS ANALIZĖ

7. Birštono miesto Lelijų ir Birštono gatvių kvartalai (toliau – Kvartalai). Lelijų g. kvartalas pasižymi dideliu gyventojų tankumu. Birštono g. kvartale dalis daugiabučių gyvenamųjų namų yra atnaujinti (modernizuoti). Dalis inžinerinių tinklų yra atnaujinti, tačiau būtina atnaujinti ir likusius. Lelijų g. kvartalui šiluma tiekiama centralizuotu būdu. Birštono g. kvartalo daugiabučiai namai šildymui naudoja dujas arba kietąjį kurą. Neatnaujintų pastatų būklė yra nusidėvėjusi, namai energetiškai neefektyvūs, todėl sunaudoja daug šiluminės energijos ir teršia aplinką. Kai kuriuose kvartaluose esančios automobilių stovėjimo aikštelės yra nepakankamo dydžio, dalis yra prastos būklės, todėl daugiabučių gyvenamųjų namų gyventojai automobilius stato neleistinose vietose (ant žalios vejos, šaligatvių, pėsčiųjų takų). Didelis automobilių kiekis daugiabučių gyvenamųjų namų kiemuose trukdo gelbėjimo ir avarinėms tarnyboms tinkamai vykdyti savo funkcijas. 

7.1. Centralizuotos šilumos kainos vidurkis Birštono mieste yra 5,75 ct/kWh (su PVM).

8. Informacija apie Lelijų g. kvartale esančius pastatus, inžinerinius tinklus, infrastruktūros objektus ir jų atnaujinimo darbus:

8.1. Kvartalas suformuotas šalia Lelijų g., kvartalo teritorijos plotas – 3,01 ha. Kvartale yra 10 daugiabučių gyvenamųjų namų. Dauguma namų yra 4 aukštų su mansardomis, šlaitiniais stogais. Kvartale esančiuose daugiabučiuose namuose yra 215 butų, bendras naudingasis plotas sudaro 13504 kv. m, nė vienas daugiabutis namas nėra atnaujintas (modernizuotas). Daugiabučiams namams adresu Lelijų g. 7, 9, 11, 13, 13A, 15, 17, 17A yra parengti investicijų planai. Lėšos, reikalingos atnaujinti visus daugiabučius namus, – 5 637 064 Eur.
 8.2. Kvartale esančių nerenovuotų daugiabučių gyvenamųjų namų suvartojamas šilumos kiekis vidutiniškai yra 230 kWh/kv. m per metus, t. y. vienas butas (60 kv. m.) per metus šildymui ir karštam vandeniui vidutiniškai suvartoja 13800 kWh šiluminės energijos.  

8.3. Kvartalo šilumos tinklai nusidėvėję, dėl magistralinių ir kvartalinių šilumos tinklų prastos būklės šilumos tiekimo metu patiriami šilumos nuostoliai, tinklai reikalauja kapitalinio remonto. Bendras kvartalo šilumos tinklų ilgis – 872 m, iš jų – 361 m magistralinių tinklų, 511 m kvartalinių tinklų. Planuojamas šilumos tinklų atnaujinimui lėšų poreikis – 1 100 000 Eur.   

8.4. Vandentiekio ir nuotekų tinklų, esančių šiame kvartale, renovacija vykdoma nebuvo. 

8.5. Kvartale yra atnaujinta Lelijų gatvės važiuojamoji danga ir gatvės apšvietimo tinklai    (473 m), gatvės kelkraštyje įrengtos 64 automobilių stovėjimo vietos, atnaujinta 718 m šaligatvių (projekto vertė – 148 397 Eur).

8.6. Kvartalo vidinių kiemų automobilių stovėjimo aikštelės ir pėsčiųjų takai – nerenovuoti, bendras automobilių stovėjimo aikštelių plotas prie daugiabučių gyvenamųjų namų Lelijų g. 7, 9, 11, 13, 13A, 15, 17, 17A, 19, 21 – 3101 kv. m. 

8.7. Kvartale įrengtos 3 pusiau požeminės atliekų surinkimo aikštelės, kurias planuojama pakeisti naujomis, požeminėmis atliekų rūšiavimo aikštelėmis.

9. Informacija apie Birštono g. kvartale esančius pastatus, inžinerinius tinklus, infrastruktūros objektus ir jų atnaujinimo darbus:

9.1. Kvartalas ribojasi su Birštono, Jazminų, Kimbirų ir Vienkiemio gatvėmis, kvartalo teritorijos plotas – 4,5 ha. Kvartale yra 10 daugiabučių gyvenamųjų namų, kurių adresai yra: Vienkiemio g. – 1, 2, 3, Birštono g. – 2, 4, 6, 10, 12 ir Kimbirų g. – 1, 3. Dauguma daugiabučių namų yra 2 aukštų. Kvartale esančiuose daugiabučiuose namuose yra 97 butai, bendras naudingasis plotas sudaro 4687,71 kv. m. Vienas daugiabutis namas yra atnaujintas (modernizuotas) – Vienkiemio g. 3. Du daugiabučiai namai yra atnaujinti (modernizuoti) dalinai: Vienkiemio g. 1, 2. Daugiabučiams namams, adresu Birštono g. 4, 6, 10, 12 ir Kimbirų g. 1, 3, yra parengti daugiabučio namo atnaujinimo (modernizavimo) investicijų planai. 
9.2. Kvartale yra  atnaujintas (modernizuotas) vienas administracinis pastatas, adresu Birštono g. 14, Birštonas, nuosavybės teise priklausantis Birštono savivaldybei.

9.3. Kvartale esančių nerenovuotų daugiabučių gyvenamųjų namų suvartojamas šilumos kiekis vidutiniškai yra 311,83 kWh/kv. m per metus, t. y. vienas butas (60 kv. m) per metus šildymui ir karštam vandeniui vidutiniškai suvartoja 18709,8 kWh šiluminės energijos. 

9.4. Kvartale esantys daugiabučiai namai šildymui naudoja dujas arba kietąjį kurą.

9.5. Vandentiekio ir nuotekų tinklų, esančių šiame kvartale, renovacija nebuvo vykdoma. 

9.6. Šiame kvartale yra atnaujinta 925 m gatvių apšvietimo tinklų.

9.7. Atnaujinti Birštono g. esantys šaligatviai ir apšvietimo tinklai (320 m). Kvartalo vidinių kiemų automobilių stovėjimo aikštelės ir pėsčiųjų takai – nerenovuoti. Bendras automobilių stovėjimo aikštelių plotas prie daugiabučių namų – 3629 kv. m.

9.8. Kvartale naujų atliekų surinkimo aikštelių neįrengta. 

IV SKYRIUS

PROGRAMOS TIKSLAI IR UŽDAVINIAI

10. Programos įgyvendinimo pagrindinis tikslas – kompleksiškai atnaujinti (modernizuoti) Kvartaluose esančius daugiabučius namus. Programa siekiama sumažinti šiluminės energijos suvartojimą ne mažiau kaip 40 proc., sutvarkyti Kvartalų infrastruktūrą ir inžinerinius tinklus, pagerinti Kvartalų ir kartu miesto įvaizdį, gyventojų gyvenimo kokybę. 

11. Programos pagrindiniai uždaviniai:

11.1. kompleksiškai atnaujinti (modernizuoti) visus daugiabučius namus, taikant energinį efektyvumą didinančias priemones;

11.2. įgyvendinus pastatų atnaujinimo (modernizavimo) priemones, sumažinti pastatų metinį šilumos energijos sąnaudų kiekį;

11.3. įgyvendinus pastatų atnaujinimo (modernizavimo) priemones, sumažinti šiltnamio efektą sukeliančių dujų išmetimo į atmosferą kiekį;

11.4. atnaujinti šilumos tinklus;

11.5.atnaujinti vandentiekio ir nuotekų tinklus;

11.6. atnaujinti atliekų rūšiavimo ir surinkimo aikšteles;

11.7. įrengti ar atnaujinti automobilių stovėjimo aikšteles;

11.8. atnaujinti gatvių apšvietimo tinklus;

11.9. įgyvendinti kompleksinį kvartaluose esančių erdvių sutvarkymą, pritaikant jas bendruomenės ir verslo poreikiams;

11.10. pritraukti privačias investuotojų ir kitas lėšas kvartalų infrastruktūrai gerinti.

V SKYRIUS

PROGRAMOS ĮGYVENDINIMAS, PROGRAMOS ĮGYVENDINIMO PRIEŽIŪRA

12. Birštono savivaldybės administracija rengia Programos priemonių įgyvendinimo planą ir organizuoja jo įgyvendinimą. 

13. Ši programa įgyvendinama vadovaujantis Daugiabučių namų atnaujinimo (modernizavimo) programa ir Viešųjų pastatų energinio efektyvumo didinimo programa.

14. Programos administratorius (-iai), įgyvendindami šią Programą, užtikrina, kad Programos įgyvendinimo priemonių plane numatytos priemonės būtų tinkamai ir laiku įgyvendintos. Siekiant užtikrinti šios Programos viešumą ir kokybišką darbų atlikimą, planuojama įtraukti į Programos įgyvendinimo priemonių plano svarstymą ir tvirtinimą gyvenamųjų ir kitų patalpų savininkus bei kitus suinteresuotus asmenis. 

15. Birštono savivaldybės administracija parengtą Programą ir informaciją apie Programos įgyvendinimo planus teikia viešajai įstaigai Būsto energijos taupymo agentūrai. 

16. Programos įgyvendinimo pradžia – 2019 m. sausio mėn., įgyvendinimo pabaiga – 2024 m. gruodžio mėn. 

VI SKYRIUS

PROGRAMOS FINANSAVIMAS 

17. Įgyvendinant Birštono miesto Lelijų gatvės ir Birštono gatvės kvartalų energinio efektyvumo didinimo programą planuojama:

17.1. Atnaujinti (modernizuoti) šiuos daugiabučius namus: Lelijų g. – 7, 9, 11, 13, 13A, 15, 17, 17A, 19, 21, Birštono g. – 2, 4, 6, 10, 12, Kimbirų g. – 1, 3. Planuojama investicijų vertė –               7 148 706 Eur (1 kv. m vidutiniškai būtų sutaupyta 59,13 kWh per metus, o iš viso – 1075,633 MWh); 

17.2. Rekonstruoti Lelijų g. ir Birštono g. kvartalų vandens tiekimo ir nuotekų tvarkymo infrastruktūros plėtrą (projekto vertė – 2 200 000 Eur);

17.3. Rekonstruoti Lelijų g. kvartalo šilumos tiekimo magistralinę ir kvartalinę infrastruktūrą (projekto vertė – 1 100 000 Eur);

17.4. Atnaujinti tris atliekų surinkimo aikšteles ir įrengti 3 požeminės atliekų surinkimo aikšteles (projekto vertė – 127 439 Eur);

17.5. Įgyvendinant Darnus judumas planą, įrengti dviračių saugojimo pastoges   (projekto vertė – 35 000 Eur);

17.6. Įrengti kvartalų teritorijose vaikų žaidimo aikšteles su invetoriumi (180 000 Eur.);
17.7. Įrengti kvartalo besiribojančiose Kimbirų ir Jazminų gatvėse pėsčiųjų takus ir apšvietimo tinklus (projekto vertė – 134 948 Eur);  

17.8. Atnaujinti automobilių stovėjimo aikšteles prie atnaujintų daugiabučių namų (projekto vertė – 504 750 Eur).  

__________________________

